WHA คาดได้เงินจากการใช้สิทธิแปลงวอร์แรนต์กว่า 3.18 พันลบ.
WHA คาดได้เงินจากการใช้สิทธิแปลงวอร์แรนต์กว่า 3.18 พันลบ. ใช้ชำระคืนเงินกู้
17 ธ.ค. 2558

นางสาวจรีพร จารุกรสกุล ประธานเจ้าหน้าที่บริหารและรองประธานกรรมการ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทได้เปิดให้ผู้ถือหุ้นแจ้งความจำนงใช้สิทธิแปลงสภาพวอร์แรนต์ เป็นหุ้นสามัญ ตั้งแต่วันที่ 27 พ.ย. -11 ธ.ค. 2558 และกำหนดการใช้สิทธิครั้งสุดท้าย คือวันที่ 14 ธ.ค. 2558
ทั้งนี้พบว่าผู้ถือหุ้นให้ความสนใจใช้สิทธิแปลงสภาพวอร์แรนต์จำนวนมาก หรือคิดเป็นอัตราร่วมใช้สิทธิประมาณ 90% ของจำนวนวอร์แรนต์ที่จัดสรรดังกล่าว ขณะที่มูลค่าการแปลงสภาพวอร์แรนต์ครั้งนี้อยู่ที่ประมาณ 3,181.6 ล้านบาท
โดยการที่ผู้ถือหุ้นร่วมใช้สิทธิแปลงสภาพวอร์แรนต์ในครั้งนี้ สะท้อนถึงความเชื่อมั่นต่อการลงทุนในบริษัทในระยะยาว ซึ่งประเมินว่าเป็นเพราะผู้ถือหุ้นมั่นใจการเติบโตของผลประกอบการของบริษัทความเชี่ยวชาญในการดำเนินธุรกิจ และวิสัยทัศน์ของบริษัทที่ต้องการสร้างการเติบโตในระดับภูมิภาคภายหลังการควบรวมกิจการกับบริษัทเหมราชพัฒนาที่ดินแล้วเสร็จ
สำหรับจำนวนเงินที่ได้รับจากการใช้สิทธิแปลงสภาพวอร์แรนต์ครั้งนี้ จำนวน 3,181.6 ล้านบาท บริษัทจะใช้สำหรับชำระคืนเงินกู้กับสถาบันการเงิน เพื่อลดสัดส่วนหนี้สินต่อทุนของบริษัทให้อยู่ในระดับเหมาะสม ซึ่งจะช่วยเสริมสถานภาพทางการเงินของบริษัทให้แข็งแกร่ง ขณะเดียวกัน ยังเป็นการประหยัดต้นทุนดอกเบี้ยจ่ายของบริษัทอีกด้วย
“ระหว่างที่รอกระบวนการเพิกถอน บมจ.เหมราชพัฒนาที่ดิน (HEMRAJ) ออกจากการเป็นหลักทรัพย์ฯ บมจ.ดับบลิวเอชเอฯ จะนำเงินที่ได้รับจากากรแปลงสภาพวอร์แรนต์ครั้งนี้ ไปชำระหนี้เงินกู้ เพื่อให้สัดส่วนหนี้สินต่อทุนปรับลดลงมาอยู่ในระดับเหมาะสม และเพื่อประหยัดต้นทุนดอกเบี้ย”นางสาวจรีพร กล่าว
อนึ่ง ที่ประชุมคณะกรรมการบริษัทมีมติอนุมัติให้บริษัทออกหุ้นสามัญใหม่จำนวน 1,314,397,866 หุ้น เพื่อรองรับการออกใบสำคัญแสดงสิทธิ (วอร์แรนต์) ชุดที่ 2 หรือ WHA-W2 โดยจัดสรรให้กับผู้ถือหุ้นเดิมในสัดส่วน 10 ต่อ 1 โดยวอร์แรนต์ดังกล่าว มีอัตราการใช้สิทธิ 1 ต่อ 1 ราคาใช้สิทธิ 2.70 บาท อายุประมาณ 3 เดือนนับจากวันที่ออกและเสนอขาย